
· PRIJEDLOG   -
Na temelju članka 36. st. 13. Zakona o održivom gospodarenju otpadom (''Narodne novine'', broj 94/13 i 73/17), članka 31. Statuta Općine Bednja („Službeni vjesnik Varaždinske županije“ broj 7/18 i 44/18), Općinsko vijeće Općine Bednja na         sjednici održanoj dana                                      godine, donosi
O D L U K U

o mjerama za sprječavanje nepropisnog odbacivanja otpada i 

mjerama za uklanjanje odbačenog otpada 

I. OPĆE ODREDBE

Članak 1.
Ovom Odlukom utvrđuje se način provedbe mjere za sprječavanje nepropisnog odbacivanja otpada i mjere za uklanjanje odbačenog otpada na području Općine Bednja.
Članak 2.
Nepropisno odbačenim otpadom, u smislu ove Odluke, smatra se otpad koji nije odložen u skladu s odlukama Općine Bednja i drugim propisima, na propisani način u spremnike (vrećice) ili druga propisana mjesta, već je odbačen u okoliš na lokacijama koje za to nisu predviđene.
II. MJERE ZA SPRJEČAVANJE NEPROPISNOG ODBACIVANJA OTPADA
Članak 3.

Mjere za sprječavanje nepropisnog odbacivanja otpada uključuju:

1. Uspostava sustava za zaprimanje obavijesti o nepropisno odbačenom otpadu

2. Uspostava sustava evidentiranja lokacija odbačenog otpada

3. Provedba redovitog terenskog nadzora od strane komunalnog redara

4. Postavljanje znakova upozorenja o zabrani odbacivanja otpada

5. Izobrazno-informativne aktivnosti u vezi gospodarenja otpadom
Sustav za zaprimanje obavijesti o nepropisno odbačenom otpadu

Članak 4.
Općina Bednja uspostaviti će sustav za zaprimanje obavijesti o nepropisno odbačenom otpadu.
Obavijest o nepropisno odbačenom otpadu građani mogu prijaviti na sljedeće načine:

· putem elektronske pošte na adrese objavljenu na internetskim stranicama Općine Bednja,

· osobno u prostorije Jedinstvenog upravnog odjela Općine Bednja,

· putem pošte na adresu Općine Bednja.
Obrazac prijave o nepropisno odloženom otpadu može se preuzeti na internetskoj

stranici Općine Bednja www.bednja.hr.


Sustav evidentiranja lokacija odbačenog otpada
Članak 5.
Općina Bednja vodi Evidenciju lokacija onečišćenih otpadom Općine Bednja.
U evidenciju iz stavka 1. Ovog članka unose se podaci o lokacijama onečišćenih otpadom, količini otpada, izvršenim nadzorima komunalnog redara, izdanim rješenjima te ostalim potrebnim podacima.

Evidencija lokacija onečišćenih otpadom Općine Bednja uskladiti će se s aplikacijom za evidenciju lokacija odbačenog otpada koja je sastavni dio Informacijskog sustava gospodarenja otpadom Republike Hrvatske.

Provedba redovitog terenskog nadzora

Članak 6.

Radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada, komunalni redar Općine Bednja provoditi će redoviti nadzor.

Nadzor nad evidentiranim lokacijama provodi se najmanje dva puta godišnje, a na lokacijama na kojima je utvrđeno učestalo ponovljeno odbacivanje otpada, nadzor se provodi češće, u skladu s potrebama. U provedbi nadzora komunalni redar ovlašten je zatražiti asistenciju Ministarstva unutarnjih poslova.


O izvršenim nadzorima vodi se zapisnik koji postaje sastavni dio Evidencije iz članka 5. ove Odluke.


Postavljanje znakova upozorenja o zabrani odbacivanja otpada

Članak 7.
Znakovi upozorenja o zabrani odbacivanja otpada postavljaju se na lokacije na kojima je u više navrata utvrđeno nepropisno odbacivanje otpada.
Potrebu za postavljanjem znaka kao i lokaciju postavljanja znaka utvrđuje Jedinstveni upravni odjel Općine Bednja.

Izobrazno- informativne aktivnosti

Članak 8.
Općina Bednja osigurava izobrazno-informativne aktivnosti u vezi pravilnog gospodarenja otpadom:
· objavom informacija na službenoj mrežnoj stranici Općine Bednja www.bednja.hr,

· tiskanjem i dijeljenjem letaka, brošura i dr.,

· promidžbom putem sredstava javnog priopćavanja,

· podržavanjem i/ili sufinanciranjem nevladinih udruga u provedbi projekata iz područja gospodarenja otpadom,

· podržavanjem ili provedbom akcija prikupljanja otpada,

· na druge odgovarajuće načine.

III. MJERE ZA UKLANJANJE NEPROPISNO ODBAČENOG OTPADA

Članak 9.
Nepropisno odbačeni otpad predaje se ovlaštenoj osobi koja posjeduje potrebnu dozvolu u skladu sa Zakonom o održivom gospodarenju otpadom (u daljnjem tekstu: ovlaštena osoba).
Postupanje komunalnog redara

Članak 10.
Radi uklanjanja nepropisno odbačenog otpada u okoliš komunalni redar rješenjem naređuje uklanjanje tog otpada vlasniku nekretnine na kojoj je odložen otpad, odnosno posjedniku nekretnine ako vlasnik nije poznat, odnosno osobi koja sukladno posebnom propisu upravlja određenim područjem (dobrom), ako je nepropisno odložen otpad na tom dobru.
Rješenjem iz prethodnog stavka ovog članka određuje se: lokacija odbačenog otpada, procijenjena količina odbačenog otpada u m³, obveznik uklanjanja otpada te obveze obveznika da otpad ukloni predajom tog otpada osobi za gospodarenje tom vrstom otpada u roku koji ne može biti duži od tri mjeseca od dana zaprimanja rješenja.
Ako komunalni redar utvrdi postojanje opravdane sumnje da je otpad nepropisno odložen na nekretnini, a obveznik uklanjanja ne dopušta pristup radi utvrđivanja činjeničnog stanja u svezi odbačenog otpada, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove radi pristupa nekretnini u svrhu utvrđivanja činjenica.

Članak 11.

Istekom roka određenog rješenjem iz članka 10. ove Odluke, komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem nije izvršena, Općina Bednja osigurati će uklanjanje otpada putem ovlaštene osobe u smislu Zakona o održivom gospodarenju otpadom.
Protiv rješenja iz članka 10. ove odluke može se izjaviti žalba Jedinstvenom upravnom odjelu Općine Bednja.

Članak 12.

Mjere i postupci za uklanjanje nepropisno odloženog otpada na javnim površinama kojima upravlja Općina Bednja ili na drugim nekretninama u vlasništvu Općine Bednja propisani su Odlukom o komunalnom redu Općine Bednja.

Akcije prikupljanja otpada

Članak 13.

Otpad odbačeni u okoliš može se uklanjati putem akcija prikupljanja otpada.

Akciju prikupljanja otpada može organizirati pravna ili fizička osoba- obrtnik u suradnji s osobom koja posjeduje dozvolu u skladu sa Zakonom o održivom gospodarenju otpadom, u svrhu provedbe sportskog, edukativnog, ekološkog ili humanitarnog sadržaja.


Radi provedbe akcije pravna odnosno fizička osoba-obrtnik dužan je ishoditi suglasnost Jedinstvenog upravnog odjela Općine Bednja.


Zahtjev za izdavanje suglasnosti za provedbu akcije podnosi se najmanje mjesec dana prije početka akcije.

Članak 14.


Osoba kojoj je izdana suglasnost iz članka 13., stavka 3. ove Odluke dužna je osigurati predaju prikupljenog otpada ovlaštenoj osobi u smislu Zakona o održivom gospodarenju otpadom.


Osoba koja organizira akciju obvezna je u roku od osam dana od završetka akcije dostaviti Jedinstvenom upravnom odjelu izvješće o provedenoj akciji.


Nadzor nad provedbom prikupljanja otpada obavlja komunalni redar.

IV. PRIJELAZNE I ZAVRŠNE ODREDBE
Članak 15.

Općina Bednja zadržava pravo na naknadu troška uklanjanja odbačenog otpada iz članka 11. st. 2. ove Odluke od onečišćivača odnosno vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio. 
Članak 16.

Sredstva za provedbu svih mjera sprječavanja nepropisnog odbacivanja otpada u okoliš i mjere za uklanjanje nepropisno odbačenog otpada u okoliš osiguravaju se u Proračunu Općine Bednja.
Članak 17.


Na sva pitanja koja nisu uređena ovom Odlukom primjenjuje se odredbe Zakona o održivom gospodarenju otpadom.
Članak 18.
Ova Odluka stupa na snagu osmog dana od dana objave u „Službenom vjesniku Varaždinske županije“. 

